**Udbudsbetingelser**

**Region Sjælland**

**Udbud af IT-KONSULENTYDELSER**

**Indholdsfortegnelse**

[1. Indledning 1](#_Toc428967616)

[2. Den ordregivende myndighed 1](#_Toc428967617)

[3. Udbudsmaterialet 1](#_Toc428967618)

[4. Udvælgelseskriterium (Tro og love erklæring) 3](#_Toc428967619)

[5. Tildelingskriterium 3](#_Toc428967620)

[6. Mindstekrav 4](#_Toc428967621)

[7. Alternative tilbud 5](#_Toc428967622)

[8. Uklarheder 5](#_Toc428967623)

[9. Behandling af tilbud mv. 5](#_Toc428967624)

[10. Fortrolighed 5](#_Toc428967625)

[11. Aktindsigt 5](#_Toc428967626)

[12. Tilbuddets udformning 6](#_Toc428967627)

# Indledning

Nærværende udbud er ikke omfattet af EU’s udbudsregler, da det er Region Sjællands kvalificerede skøn, at anskaffelsen samlet set ikke overstiger tærskelværdien.

Udbud under tærskelværdien er dog omfattet af reglerne om annonceringspligt mv. i henhold til tilbudsloven.

Udbud under tærskelværdien er desuden omfattet af de almindelige udbudsretlige principper om ligebehandling, ikke-diskrimination og gennemsigtighed, og skal gøres til genstand for objektive udbud i konkurrence.

Nærværende udbud gennemføres derfor i overensstemmelse med disse principper.

Udbudsforretningen gennemføres som et offentligt udbud, og er offentliggjort på udbud.dk

Region Sjælland ønsker, at blive frigjort fra den eksisterende customiserede HP Service Manager(HP SM) løsning og gennemfører derfor en opgradering af HP SM til version 9.4X, hvorfor der behov for indgåelse af en aftale med en implementeringsleverandør, der indgår som en del af projektorganisationen hos Region Sjælland.
Forventelig skal projektet deltagere ligeledes kunne deltage i et samarbejde om integration mellem HP SM og Region hovedstadens ServiceNow, der en del af Region Sjællands egenleverance til Sundhedsplatformen-projektet.

Implementeringen påregnes begyndt 5. oktober 2015 og skal være afsluttet primo 2016.

# Den ordregivende myndighed

Den ordregivende myndighed er:

Region Sjælland

Adresse: Alléen 15, 4180 Sorø

E-mail: regionsjaelland@regionsjaelland.dk

Hjemmeside: [www.regionsjaelland.dk](http://www.regionsjaelland.dk)

Alle henvendelser, herunder spørgsmål mv., skal i løbet af udbudsprocessen rettes til:

Region Sjælland

Att.: Funktionschef John Rassi Hansen

E-mail: jrh@regionsjaelland.dk

# Udbudsmaterialet

Det samlede udbudsmateriale består af:

* Annonce offentliggjort på udbud.dk
* Udbudsbetingelser (nærværende dokument) samt vedlagt skabelon til tro og love erklæring
* Kontrakt
* Bilag 1, 1A, 2, 3 og 3A til kontrakt

Kontrakten med bilag fastlægger parternes rettigheder og forpligtelser i forbindelse med levering af det udbudte. Kontrakten med den valgte leverandør underskrives i forlængelse af udbudsforretningens afslutning.

Det samlede udbudsmateriale, herunder skriftlige spørgsmål til udbudsmaterialet samt svar herpå, kan downloades fra udbud.dk.

Region Sjælland forbeholder sig ret til at foretage mindre væsentlige korrektioner til udbudsmaterialet, såfremt Region Sjæland bliver opmærksom på fejl eller udeladelser. Sådanne eventuelle korrektioner vil ligeledes blive offentliggjort på udbud.dk’s hjemmeside.

Spørgsmål og svar samt eventuelle rettelsesblade vil indgå som en del af udbudsmaterialet.

## Anmodninger om yderligere oplysninger

Tilbudsgiver kan stille uddybende spørgsmål til udbudsmaterialet. Spørgsmål, der modtages senest **11. september 2015, kl. 16:00** lokal tid Danmark vil under alle omstændigheder blive besvaret.

Spørgsmål, der modtages efter dette tidspunkt, vil også blive besvaret, medmindre spørgsmålets karakter gør det uforholdsmæssigt byrdefuldt at meddele svaret.

Spørgsmålene skal være skriftlige og rettes til Region Sjælland. Spørgsmål skal fremsendes pr. e-mail til John Rassi Hansen, jrh@regionsjaelland.dk. Alle spørgsmål bedes starte med en entydig reference til, hvilket eller hvilke afsnit i udbudsmaterialet, som spørgsmålet vedrører.

Spørgsmål og svar vil løbende blive offentliggjort på hjemmesiden <http://udbud.dk/>

Spørgsmål skal fremsættes på dansk, og spørgsmål vil blive besvaret på dansk.

## Frist for modtagelse af tilbud

Sidste frist for modtagelse af tilbud er **23. september 2015 kl. 12:00** lokal tid i Danmark.

Tilbud skal afgives i ét (1) underskrevet fysisk (papirbaseret) eksemplar (original). Region Sjæland ser desuden gerne, at der derudover afleveres tre (3) fysiske (papirbaserede) kopier og én elektronisk kopi (USB-stick eller lignende).

Tilbud må **ikke** afleveres pr. e-mail.

Tilbuddet skal sendes til/afleveres på følgende adresse:

Region Sjælland

 Ærtekildevej 1, Indgang A, 1.sal

4100 Ringsted

Att.: Funktionschef John Rassi Hansen

Tilbud, der modtages efter dette tidspunkt eller på en anden adresse, vil ikke blive taget i betragtning.

Tilbud, inklusive bilag, skal afleveres på dansk.

Hvis tilbuddet afleveres personligt, kan tilbudsgiver efter anmodning herom få udleveret en kvittering udvisende dato og klokkeslæt for aflevering af tilbuddet.

## Vedståelsesfrist

Tilbuddet skal være bindende i 6 måneder efter tilbudsfristens udløb. Tilbudsgiver er bundet af sit tilbud, indtil Region Sjælland har indgået kontrakten, dog senest indtil vedståelsesfristens udløb.

Orientering om tildelingsbeslutningen indebærer således ikke, at tilbudsgiver allerede pr. dette tidspunkt er frigjort fra sit tilbud.

## Samlet tidsplan

Det er Region Sjællands forventning, at udbudsforretningen afvikles efter nedenstående tidsplan:

| **Tidspunkt** | **Aktivitet** | **Ansvarlig** |
| --- | --- | --- |
| 2. september 2015 | Offentliggørelse af udbudsmateriale | Region Sjælland |
| 11. september 2015 kl. 16:00 lokal tid DK | Frist for indlevering af skriftlige spørgsmål til udbudsmateriale | Tilbudsgiver |
| 23. september 2015Kl. 12.00 lokal tid DK | Tilbudsfrist | Tilbudsgiver |
| 28. september 2015 | Forventet tidspunkt for meddelelse om kontrakttildeling og kontraktindgåelse | Region Sjælland |
| 5. oktober 2015 | Opstart | Region Sjælland og den tilbudsgiver, der får tildelt kontrakten |

# Udvælgelseskriterium (Tro og love erklæring)

Region Sjælland foretager indledningsvist en vurdering af om udvælgelseskriteriet er opfyldt.

Med henblik på at vurdere, om tilbudsgiver er egnet til at udføre opgaven, skal tilbudsgiver som minimum vedlægge en udfyldt og underskrevet tro og love erklæring om, tilbudsgivers gæld til det offentlige i form af skatter, afgifter samt bidrag til sociale sikringsordninger (skabelon til erklæring findes bagerst i dette dokument).

Ved sammenslutninger af tilbudsgivere (konsortium) skal tro- og loveerklæring afgives for hver enkelt deltager.

Tilbudsgivere, der helt eller delvist undlader at afgive den krævede erklæring, herunder samtlige af de krævede oplysninger, vil blive erklæret ikke-konditionsmæssige, og kommer ikke i betragtning som tilbudsgivere.

# Tildelingskriterium

Tildeling af kontrakten vil ske på grundlag af tildelingskriteriet det økonomisk mest fordelagtige tilbud.

Region Sjælland vil i den forbindelse lægge følgende underkriterier til grund:

1. Kvalifikationer for de konsulenter, der tilbydes at udføre it-konsulentydelserne (40 %)
2. Pris (30 %)
3. Kvalitet (30 %)

Der vil ikke ske en sammenligning af tilbud, bortset fra pris, idet ordregiver vil foretage sin vurdering af det enkelte tilbud på baggrund af en bedømmelse af tilbudsgivers tilbud i forhold til underkriterierne, herunder en vurdering af, i hvor høj grad tilbuddet lever op til kravene i udbudsmaterialet.

## Kvalifikationer for de konsulenter, der tilbydes at udføre it-konsulentydelserne (40 %)

Vurderingen baserer sig på de i bilag 2 vedlagte CV’er.

Ved vurderingen af dette underkriterium vægtes det positivt, at der tilbydes kvalificerede og kompetente konsulenter, der er i besiddelse af et højt kompetenceniveau og et mangeårigt erfaringsgrundlag vedrørende den udbudte konsulentopgave, der sandsynliggør, at it-konsulentydelserne leveres effektivt, struktureret og på et højt fagligt niveau.

## Pris (30 %)

Vurderingen foretages på baggrund af de af tilbudsgiver angivne priser i bilag 3 (Priser og afregning).

Opgørelse af den samlede udbudstekniske pris sker ud fra den i bilag 3 angivne vejledning.

Ved vurderingen afpris lægges vægt på den laveste samlede udbudstekniske pris.

## Kvalitet (30 %)

Ved vurderingen afkvalitet lægges vægt på i hvilket omfang (hvilken grad) og med hvilket indhold tilbudsgiver opfylder følgende krav som beskrevet i bilag 1:

* Krav 7: Testforløb i HP QC/ALM
* Krav 9: Varieret portefølje af undervisningsmetoder
* Krav 12: Metodeanvendelse
* Krav 13: Sikring af it-miljø
* Krav 14: Kvalitetssikring og egenkontrol
* Krav 15: Vidensdeling
* Krav 16: Dokumentation

Vurderingen foretages på baggrund af tilbudsgivers besvarelser i bilag 1A (Leverandørens løsningsbeskrivelse).

# Mindstekrav

Et mindstekrav er et krav, som **ubetinget** **skal** **opfyldes** og overholdes, idet fravigelser herfra ikke accepteres. Der kan således ikke tages forbehold over for krav, der er gjort til mindstekrav.

Tilbudsgiver skal respektere følgende mindstekrav:

* Krav 1: Etablering af ”sandkassemiljø” (option 1)
* Krav 2: Processuel understøttelse af implementering
* Krav 3: Teknisk implementering
* Krav 4: Gennemførelse og facilitering af ”hands-on” workshops
* Krav 5: HP Propel (option 2)
* Krav 6: Behovsafdækning og dokumentation
* Krav 8: Undervisning på dansk
* Krav 10: 2 Seniorkonsulenter
* Krav 11: Forsyningssikkerhed
* Krav 17: Tro og love erklæring

Der kan **ikke** tages forbehold over for kontrakten. Kontrakten er at **betragte som et mindstekrav.**

Forhold, der i kravspecifikationen, jf. bilag 1, og øvrige bilag er angivet som mindstekrav **skal** overholdes, og tilbudsgiver kan **ikke** tage forbehold overfor disse.

Såfremt mindstekravene ikke er opfyldt, anses tilbuddet for ukonditionsmæssigt, og tilbuddet vil ikke indgå i tilbudsvurderingen.

Region Sjælland betragter således mindstekravene som grundlæggende elementer i udbuddet. Dette udelukker ikke, at også andre elementer i udbuddet kan være grundlæggende elementer.

# Alternative tilbud

Tilbudsgiver er ikke berettiget til at afgive alternative tilbud.

# Uklarheder

Tilbudsgiver skal afklare eventuelle uklarheder gennem skrift­lige spørgsmål, jf. ovenfor.

Såfremt tilbudsgiver efter udlø­bet af fristen for skriftlige spørgsmål bliver opmærksom på uklarheder, skal tilbudsgiver i tilbuddet angive, hvilke forud­sætninger der er lagt til grund.

# Behandling af tilbud mv.

Tilbudsgiver har ikke adgang til at overvære åbningen af til­bud, eller til at få oplysninger om konkurrenters tilbud.

Tilbud registreres ved deres modtagelse, og rettidigt modtagne tilbud åbnes samlet på et nærmere fastlagt tidspunkt efter tilbudsfristens udløb. Tilbudsgivere kan ved tilbudsfristens udløb rekvirere en samlet oversigt over de virksomheder, der har afgivet rettidige tilbud.

Region Sjælland er ikke pligtig at tilbagelevere tilbuddet til tilbudsgiver.

Tilbudsgivers omkostninger i forbindelse med nærværende udbuds­forretning er Region Sjælland uved­kommende.

# Fortrolighed

Tilbudsgiver skal iagttage ubetinget tavshed over for uvedkommende vedrørende forhold, som måtte komme til tilbudsgivers kendskab i forbindelse med nærværende udbudsforretning.

Udbudsmaterialet skal behandles strengt fortroligt, og tilbudsgiver er uberettiget til at anvende dette materiale eller den viden, der opnås, i enhver anden sammenhæng.

Efter afslutning af udbudsforretningen er Region Sjælland berettiget til at kræve, at tilbudsgiver tilintetgør og sletter enhver kopi af udbudsmaterialet på nær én, der vedvarende skal opbevares sikkert af tilbudsgiver.

# Aktindsigt

Region Sjælland er underlagt de forvaltningsmæssige regler, herunder reglerne om aktindsigt i offentligheds- og forvaltningsloven.

Region Sjælland er ikke bundet af tilbudsgivers angivelser i forbindelse med en eventuel begæring om aktindsigt, men angivelserne vil indgå som et element i Region Sjællands vurdering af, om og i hvilket omfang der skal gives aktindsigt.

# Tilbuddets udformning

Tilbuddet skal bestå af de dokumenter, der fremgår nedenfor. Dokumenterne bør fremgå af tilbuddet i den anførte rækkefølge og gerne adskilt af faneblade.

Tilbudsgiver bør følge nedenstående disposition for tilbuddet:

1. Resumé af tilbuddet
2. Kontaktoplysninger
3. Udvælgelseskriteriet (Tro og love erklæringen)
4. Kontrakt
5. Bilag til kontrakt
6. **Resumé af tilbuddet**

Denne del af tilbuddet skal overordnet beskrive indholdet af det tilbudte, herunder gerne overordnede prisoplysninger.

Punktet vil ikke indgå i den endelige kontrakt, men tjener alene til at give Region Sjælland et samlet overblik.

1. **Kontaktoplysninger**

Dette afsnit bedes indeholde følgende kontaktoplysninger:

* Navn på kontaktperson
* Stilling
* Adresse
* Tlf. nr.
* Direkte tlf. nr.
* E-mailadresse
1. **Udvælgelseskriteriet (Tro og love erklæringen)**

For yderligere information om udvælgelseskriteriet (Tro og love erklæringen), se afsnit 4 ovenfor.

1. **Kontrakt**

Kontrakten skal medsendes tilbuddet, og tilbudsgiver skal udfylde følgende punkter i kontrakten:

* Punkt 1: Kontraktens parter
* Punkt 23: Underskrifter
1. **Bilag til kontrakt**

Det fremgår af de enkelte bilag og vejledninger til bilag, hvorledes tilbudsgiver skal forholde sig hertil ved tilbudsgivningen og hvilke felter, tilbudsgiver skal udfylde i forbindelse med afgivelsen af tilbuddet.

**Tro og love erklæring**

Undertegnede virksomhed erklærer hermed, at virksomhedens ubetalte, forfaldne gæld til det offentlige, jf. Lov nr. 1093 om begrænsning af skyldneres muligheder for at deltage i offentlige udbudsforretninger af 21. december 1994 som ændret ved lovbekendtgørelse nr. 336 af 13. maj 1997, § 2 stk. 2, på tilbudstidspunktet udgør:

Kr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| *§ 2, stk. 2: ”Ved gæld til det offentlige forstås i denne lov, at en Tilbudsgiver ikke har opfyldt sine forpligtelser til at betale skatter, afgifter samt bidrag til sociale sikringsordninger i henhold til lovgivningen i Danmark eller det land, hvor Tilbudsgiveren er etableret”.* |

|  |
| --- |
| **Skal alene udfyldes, hvis gælden overstiger 100.000 kr.**(Sæt X)□ Der er stillet sikkerhed for den del af gælden, der overstiger 100.000 kr.□ Der vil senest på accepttidspunktet blive stillet sikkerhed for den del af gælden, der overstiger100.000 kr.□ Der er med inddrivelsesmyndigheden den \_\_\_\_\_\_\_\_\_\_ (dato) indgået aftale om en afdragsordning. Afdragsordningen er overholdt på tilbudstidspunktet. |

Ovennævnte oplysninger er afgivet i medfør af § 1 i ovennævnte lov. Der gives samtidig samtykke til, at ordregiver kan kontrollere ovennævnte oplysninger.

Virksomhed:

|  |  |
| --- | --- |
| **Navn** | {Udfyldes} |
| **Adresse** | {Udfyldes} |
| **Adresse (evt.)** | {Udfyldes} |
| **Postnr. og by** | {Udfyldes} |
| **Land** | {Udfyldes} |
| **CVR nr.** | {Udfyldes} |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

(Sted) (Dato)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Underskrift)